Boomplantmaand: ŉ Vars briesie deur die land | Maroela Media
Hoërskool Bothaville vier saam Boomplantmaand. Foto: Verskaf.
Volgens Julius Kleynhans, AfriForum se hoof van omgewingsake, is die inisiatief ŉ vars briesie wat deur die land gaan waai. “Mense regoor Suid-Afrika vier lenteweek gewoonlik gedurende die eerste week van September. AfriForum wil egter die hele Septembermaand aan bome wy,” het Kleynhans gesê.
Die organisasie het weereens ŉ plan vir Boomplantmaand in 2015 regoor die land uitgerol. “130 AfriForum-takke landswyd gaan meer as 1 000 bome deur die loop van die maand plant. Die takke gaan verskeie besighede, gemeenskappe en skole besoek om oor die belangrikheid van bome te praat, terwyl uitheemse uitwissingsprojekte ook van stapel gestuur gaan word. Ons gaan probeer om meer as 700 bome net in Gauteng te plant,” het Kleynhans bygevoeg.
ŉ Onlangse studie in New York het bewys dat die 343 meer bome per km² die tempo van asma met tot soveel as 24% tot 29% verlaag by kinders tussen die ouderdomme van 4 en 5. “Bome is erfenis, hulle is ŉ belangrike deel van die ekosisteem en is ŉ natuurlike hulpbron waarsonder niemand in staat sal wees om te oorleef nie. Hulle verskaf suurstof, skaduwee en voedsel,” het Kleynhans gesê.
Daar word vanjaar op twee bome gefokus:
Wetenskaplike naam Afrikaans Engels
1 Combretum krausii Bosvaderlandswilg Forest Bushwillow
2 Heteromorpha arborescens Wildepietersieliebos Parsley tree
Volgens Kleynhans is dit nie nodig om net hierdie bome te plant nie. Jy kan enige boom wat inheems in jou gebied is, plant. AfriForum moedig lede, skole, kerke en die gemeenskap as ŉ geheel aan om ŉ inligtingsdokument oor Boomplantmaand, gratis van sy webtuiste af te laai.
“Ons wil graag al ons skenkers bedank, veral Chartwell Castle vir hul bydrae van 500 bome vanjaar. AfriForum moedig gemeenskappe landwyd aan om aan Boomplantmaand deel te neem, om die program te versprei en die toekoms te verander,” het Kleynhans afgesluit.
Klik hier vir die boomplantmaandhandleiding: Boomplantmaand 2015
Julius Kleynhans hou een van 250 Vaderlandwilgbome vas wat aan AfriForum se Boomplantmaand geskenk is. Foto: Verskaf.
Port Shepstone High het saam met AfriForum se Margate-tak boomplantmaand gevier. Foto: Verskaf.
Die SAPD het my laas naweek afgetrek en bietjie boom in my kar gekry. Hulle wou nie glo dat ek oppad was om dit te gaan plant nie…..*sug*..